دابا واحد معندو لا وجه لا ترمة لي يحط فيوتوب ناض قاليك أجيو نسينياليو القنوات ديال روتيني اليومي من أجل محاربة الإنحطاط وهو محركو غير الحسد والحضية وكون كان عندو مايحط فيوتوب كون حطو هو اللول، ولكن كي العادة غير تلقى أشباه القاريين متزعمين شي قضية عرفها راه دايرة غير على موكة والرغبة فالوصاية، حيت فالواقع من حق أي وحدة تدير مابغات فاليوتوب مادام كيحتارم قوانين الدولة وقوانين النشر فيوتوب ومن غير هادشي خاص كل واحد يدخل سوق راسو، ولكن للأسف حنا في بلاد الوصاية والحسد والحقد والبغضاء والحكرة والتنمر مرة بإسم الدين ومرة بإسم الأخلاق والأعراف والذوق السليم. يوتوب عطا فرصة لبزاف ديال المغاربة من أنهم يحسنو من الوضع الإجتماعي ديالهم وخصوصا مغاربة الهامش لي الخيارات عندهم محدودة ومن خلال قنوات اليوتوب قدرو أنهم يجهزو ديورهم ويزوجو ولادهم ويعيشو حياة عمرهم حلمو بيها ومستحيل كانو يعيشوها بلا يوتوب، وكاين قصص نجاح كثيرة لمغاربة إنطلقوا من اليوتوب للشهرة ومن فيديوات بسيطة لفيديوات احترافية، ومن مساكن قريبة تريب لشقق متوسطة وفي بعض الحالات لفيلات ومشاريع كبيرة نطالقات غير من فيديوات فاليوتوب وغير من تصوير الروتين اليومي، غير هو المنافسة ولات كثيرة وكاع أنواع الديور والبلاكارات وأنواع الكيكات والدجاج محمر شافوهم المشاهدين بقاو غير المساطات يدخلو للمنافسة وهادشي جاري بيه العمل فالعالم المتحضر لي منوك يخرجوا المبادئ والأخلاق ومع ذلك عمرك تسمع شي واحد باغي يصادر حق هاد الناس فأنهم يصورو طرف ديال الخبز بطرقهم الخاصة، هاد الحضية والحسد والحقد إختصاص مغربي. الصراحة أنا كنفرح ملي كنشوف قناة ديال شي مرأة مقاتلة مع الزمان وغير من شي حفرة إنطالقات فهاد العالم وولات كتدخل مصيريف تعاون بيه راجلها وتقري بيه ولادها وتحسن من الوضع ديالها، وأي واحد قدر يدخل الصرف بشي طريقة مكتخالفش القانون الله يعاونو راه هادشي كيروج البلاد وفي صالحنا كاملين، وكتجيني مفهومة وعادية أنني نشوف شباب حاسدين هاد العيالات القادات وباغين يحرموهم من مصدر العيش ديالهم غير حيت معندهم باش ينافسوهم ، لا حداكة لا ترمة لا وجه لا روح ضحوكية بنادم مغبن كي الكلب فالصمايم وقاليك آجي نسينياليو قناة فلانة. 
دابا واحد معندو لا حداكة لا ترمة لا وجه لا روح ضحوكية بنادم مغبن كي الكلب فالصمايم وقاليك آجي نسينياليو قناة فلانة وهو محركو غير الحسد والحضية